התסבוכת הקשה ביותר בין מחזיקי אגרות החוב בקונצרן אי.די.בי נפתרה הלילה, כך זה נראה, בהסכמה במפתיעה. ההסכמה מעידה על אחריות ביחסים ההדדיים של מחזיקי האג"ח המרכזיים של קבוצת אי.די.בי. מי שאמור להבין את המסר זה השופט המחוזי איתן אורנשטיין שבידיו מונחת ההכרעה לגבי עתיד שליטתו של נוחי דנקנר בפירמידת אי.די.בי.
התסבוכת בין הנושים נגעה לשאלה כיצד יתמודדו מחזיקי אגרות החוב של אי.די.בי פיתוח עם העובדה שיש גם מחזיקי אג"ח רבים שהלוו כספים לחברה שמעל פיתוח,אי.די.בי אחזקות .
אי.די.בי אחזקות חייבת כ-2 מיליארד שקל לנושיה ומעליה מרחפת בקשת פירוק. אי.די.בי פיתוח מצויה בעיצומו של הליך משפטי שבו נטען כי היא קרובה לחדלות פרעון ולכן יש למסור את השליטה בה לנושיה.
אם אי.די.בי פיתוח תוכרז חדלת פרעון היא למעשה נלקחת מחברת האם שלה, אי.די.בי אחזקות. זה אומר שדנקנר מאבד את השליטה בכל החברות בפירמידה שלו שמוחזקות על ידי אי.די.בי פיתוח.
ניגוד האינטרסים בין מחזיקי האג"ח של שתי החברות נובע מכך שהשתלטות הנושים על פיתוח משמעה שמחזיקי האג"ח שהלוו כסף לחברה האם נותרים בלא כלום.
ההסכמה בין הנושים גובשה במשא ומתן שבו היו שותפים עורכי הדין של נציגויות מחזיקי האג"ח בחברות השונות, גיא גיסין, אייל רוזובסקי ממשרד צלרמאיר-פילוסוף ונועם שרון משרד מיתר. אייל גבאי, המומחה הכלכלי המלווה את שתי החברות מטעם בית המשפט שיחק גם הוא תפקיד חשוב בשיחות.
האם ההסכמה בין מחזיקי אגרות החוב של אי.די.בי פיתוח ואי.די.בי אחזקות משמעה שנוחי דנקנר מאבד את השליטה בקונצרן אי.די.בי?
אולי כן, אבל לא כל כך מהר. אי.די.בי פיתוח מצויה בעיצומו של הליך משפטי בבית המשפט המחוזי בתל אביב בפני השופט אורנשטיין והשאלה המרכזית בו היא אם החברה, שלה עיקר החובות למחזיקי האג"ח מבין החברות בקונצרן אי.די.בי כולו, חדלת פרעון או קרובה לכך.
אנשי אי.די.בי טוענים שוב ושוב כי החברה "כשרת פרעון". אם החברה כשרת פרעון, אז אין מקום להעמיד את כל חובותיה לפרעון מיידי ואז גם הנושים אינם יכולים לקחת את השליטה בה מנוחי דנקנר.
לעומת זאת, אם יגיע בית המשפט למסקנה שהחברה חדלת פרעון ואולי גם אם יגיע למסקנה שהחברה קרובה לחדלות פרעון ולא ניתן למנוע את הדרדרותה בתנאים הקיימים אזי יוכלו מחזיקי אגרות החוב להעמיד את כל החובות לפרעון מיידי. כיוון שאי.די.בי פיתוח אינה יכולה לעמוד בתשלום מיידי של כל חובותיה, המשמעות היא שהקונצרן ייצא מידיו של דנקנר.
אז מה המשמעות של ההסכמה בין מחזיקי האג"ח?
הבעלים של אי.די.בי פיתוח היא חברת אי.די.בי אחזקות. בחברת האחזקות אמנם שולט היום דנקנר אבל מעל חברת האחזקות מרחף הליך פירוק ונושי אי.די.בי אחזקות יכולים לטעון שיש לתת להם את חברת האחזקות ולהוציא את דנקנר מהשליטה בה.
במקרה כזה אפשר לומר שמחזיקי האג"ח של חברת אי.די.בי אחזקות יהפכו לבעלי השליטה באי.די.בי פיתוח.
מתוקף המהלך הפוטנציאלי הזה הסכימו בלילה בעלי השליטה העתידיים על מתווה הסדר חוב עם הנושים שדנקנר השאיר להם. עדיין, הסדר כזה יש להביא לאישור אסיפות הנושים, כולל הבנקים, שחלקם עלול להתנגד להסדר ולנסות לסכלו.
ויש עוד שאלה משפטית שלא נדונה בישראל מעולם: האם החברה עצמה יכולה להתנגד להסדר שגם הנושים שלה וגם הבעלים הפוטנציאליים שלה חושבים שהוא המוצא הנכון.
השופט אורנשטיין רמז בהחלטות קודמות כי מחזיקי האג"ח של אי.די.בי פיתוח צריכים למצוא פתרון שיתחשב גם במחזיקי אג"ח שהתלוו כסף לחברת אי.די.בי אחזקות שמחזיקה באי.די.בי פיתוח הסכמה של הנושים של "שתי הקומות" של החברות המחזיקות בפירמידה של דנקנר תחזק את הנכונות של השופט לתת לנושים את השליטה.
הרבה תלוי גם בהכרעה בשאלה אם אי.די.בי פיתוח על סף חדלות פרעון. מי יקבע זאת?
בפני בית המשפט הוצגו כמה חוות דעת לגבי שווייה של אי.די.בי פיתוח ויכולתה לעמוד בהחזר חובותיה, והן היו שונות מאוד זו מזו. בית המשפט לא האמין למספרים הללו. לכן, בית המשפט, יסתמך על המידע שיציגו בפניו מומחים.
עו"ד חגי אולמן, שמונה כמלווה של החברה מטעם בית המשפט ואייל גבאי, שמלווה אותה מההיבט הכלכלי, יידרשו להציג לבית המשפט את דעתם לגבי מצבה האמיתי של החברה. לאחר מכן יוכלו כל הצדדים המעורבים בהליך, כולל הבנקים, הכונס הרשמי ורשות ניירות ערך, להביע דעה לגביה המצב ודרכי הפעולה העתידיות.
כדאי גם לזכור שבכל הזמן הזה דנקנר ממשיך לנסות להזרים מימון לחברה וייתכן שירחיק אותה ממצב חדלות הפרעון, אם בעזרת אדוארדו אלשטיין ואם בעזרת אחרים. המהלך של הנושים בהחלט ידרבן אותו להתאמץ עוד יותר.
העובדה שאייל גבאי היה מעורב בגיבוש ההסכמה בין מחזיקי האג"ח של שתי החברות יכולה אולי להעיד כי רק התגברות על ניגודי האינטרסים בין שתי החברות יכולה להוציא את הקונצרן מהמשבר הפיננסי שאליו נקלע.